המכללה לביטחון לאומי

מחזור מ"ז, 2019-2020

**אסטרטגיה בין תיאוריה לפרקטיקה:   
"מחשבה אסטרטגית וחשיבה אסטרטגית"**

**פרשת האחים פריניאן**

**מגיש:** נצ"ם שלומי טולדנו

**מנחה**: פרופ' דימה אדמסקי

מרץ 2020

**מבוא**

"פרשת האחים פריניאן" היא כינוי לפרשה שהחלה בבדיקת עיכוב שחל בחקירת רצח העבריין פנחס בוחבוט, שבוצע ב-25 בספטמבר 1999, והמשיכה בחשיפת רשלנות של משטרת ישראל ופרקליטות המדינה וחשדות כבדים לשחיתות בדרגים בכירים במשטרה, בנוגע למספר פרשות בהן היו מעורבים אנשי הפשע המאורגן האחים פריניאן. הפרשה נחשפה לראשונה בתוכנית הטלוויזיה "עובדה" ונחקרה על ידי ועדת זיילר שהוקמה לשם כך. בעקבות מסקנות הוועדה התפטר מתפקידו מפכ"ל המשטרה, רב ניצב משה קראדי.

במסגרת עבודה זו, ינותחו מושגים מתחום האסטרטגיה על רקע פרשיה זו. מדובר ברצף אירועים טקטיים, אך ניתן להסתכל עליה גם מנקודת מבט במסגרת אופרציה ואף אסטרטגיה בין ארגוני הפשיעה באשר הם, למשטרת ישראל – הרשות המבצעת ופרקליטות המדינה, והתמורות שחלו ברמה האסטרטגית והאופרטיבית לאורך השנים בין המשטרה לארגוני הפשיעה. העבודה תנסה לנתח את רצף האירועים במושגים מתחום האסטרטגיה מנקודת מבטם של השחקנים המקומיים, אשר מבחינתם מדובר באינטראקציה אסטרטגית מרובת משתתפים.

**רקע**

**השחקנים:**

**האחים פרניאן האחים יגאל, עודד ושרון ממושב הודיה שבדרום הארץ מוכרים למשטרה כעבריינים בכירים בתחום ההימורים. האחים עומדים בראש משפחת פשע השולטת בתחום.**

לאורך השנים פעלו האחים פרניאין בקוד התנהגות עברייני כמקובל **בתרבות האסטרטגית** **(Strategic Culture)** בעולם זה**.** בתרבות זו ניתן לראות [דפוסי התנהגות](https://he.wikipedia.org/w/index.php?title=%D7%93%D7%A4%D7%95%D7%A1_%D7%94%D7%AA%D7%A0%D7%94%D7%92%D7%95%D7%AA&action=edit&redlink=1) וסט אמונות משותפות, היוצרים חיבור והזדהות בין אנשים שונים. דפוסי התנהגות אלו מעצבים את הזהות הקולקטיבית של הקבוצה, כשלנגד עיני האחים מטרה משותפת. המאפיין ההתנהגותי הבולט הוא ההתעלמות מהחוקים הכתובים ומהנורמות המקובלות. מעשי רצח, אלימות, פרוטקשן, פגיעה בחפים מפשע ושימוש בנשק, הם חלק בלתי נפרד מהתנהלות ארגוני הפשע ואנשי העולם התחתון. יתרה מכך, האחים פריניאן תוו קשרים עם קציני משטרה, נצ"ם יורם לוי ורפ"ק ראובן גלבוע אשר הובילו לאי חקירת רצח העבריין בוחבוט.

אחים פרניאין פעלו בהתאם לתרבות העבריינית אליה הם שייכים, כשלנגד עיניהם תמונת המציאות הרצויה - ארגונם שהופך לארגון הפשיעה הגדול בדרום, ואף הופך ארגון משמעותי ברמה הארצית. מבחינתם היה ברור שתמונת המציאות הזו בהחלט אפשרית, והיא שהובילה את הארגון. מטרותיו היו ארוכות טווח. אין ספק כי התרבות העבריינית בה נהגו, בשילוב החזון אותו קבע לארגון, הם שעיצבו את האסטרטגיה של הארגון (מה), גם הדרך הייתה ברורה להם (איך); בתחילת דרכם, הקימו האחים פריניאן מועדון הימורים במושב עוצם, שהזרים לכיסם מיליוני שקלים, בהם השתמשו לרכישת נדל"ן באזור.

בתאריך 15.9.1999 נעשה באשקלון ניסיון לרצח של העבריין פנחס בוחבוט. בוחבוט פונה לבית החולים ברזילי באשקלון תחת שמירה משטרתית. בתאריך 25.9.1999 הגיעו לבית החולים שני גברים לבושי מדי משטרה ורצחו את בוחבוט. לימים החשד העיקרי היה כי את הרצח ביצע השוטר בשירות פעיל, צחי בן אור, בשליחות האחים פרניאין.

האחים פרניאן יצרו סביבם הרתעה (Deterrence)משמעותית. התבססותם לאורך השנים הייתה באמצעים שונים של איום וכח**,** הדרך האפקטיבית ביותר להצליח בעולם העבריינים, כחלק מההשפעה על הצד השני.

ההרתעה עליה התבססו היתה **הרתעה באמצעות ענישה (Deterrence by Punishment)**. שיטת הפעולה של האחים פרניאן הייתה פגיעה (ענישה) באמצעות עבירות רכוש, איומים, פרוטקשן, איום בנשק חם, רצח , מעשי שוד ועוד. כמו כן, הם דאגו להעביר מסר לכלל השוטרים באזור כי יש להם קשרים במשטרה עם נצ"ם יורם הלוי ורפ"ק גלבוע. לכן יכולת ההרתעה שלהם הצליחה ושימרה את הסטטוס-קוו בקרב העבריינים באזור. היה ברור כי מחיר הפעולה כנגד ארגונם של האחים, יהיה גבוה מהיתרון בביצועה, מה ששכנע את הכוחות הנגדיים מארגוני הפשיעה האחרים באזור לא לפעול. הרתעה זו נעשתה, לרוב, רק לאחר שהצד השני פעל. מול שוטרים בדרום שפעלו מולם, דאגו להעביר מסרים חדים כי המצב לא ישתלם להם מאחר ויש להם גב משטרתי רחב.

**משטרת ישראל:**

**נצ"ם יורם לוי ורפ"ק גלבוע –** שימשו בתפקידי חקירות ומודיעין במחוז הדרומי של משטרת ישראל. במסגרת תפקידם היו אמונים על חקירת רצח בוחובוט, שאירע ב -25.9.1999 . היחידה שמטפלת בעבריינים בדרך של **מעגל המודיעין** (**Intelligence cycle**) היא יחידת הבילוש והמודיעין (ביחידה זו משרתים בלשים, אנשי הערכה, רכזי מודיעין)וכן יחידת החקירות. **מעגל המודיעין** הוא שיטת פעילות קלאסית המאפיינת את עבודתה של משטרת ישראל. יחידות המודיעין השונות פועלות על פי מעגל המודיעין באופן מלא בפעילות משולבת של מספר גורמים ועל ידי אנשי מקצוע. ראשית **זיהוי** הדרישות, לרוב מתחיל מהרמה הארצית-אגף החקירות והמודיעין אשר מכוונים את הדרישות, מייצרים רשימה המכוונת את הצ"יח (ציון ידיעה חשובה) הארצי, הם קובעים את סדרי העדיפויות ברמה הלאומית ומייצרים תעדוף. אותו תעדוף מתקיים גם ברמה המקומית. יודגש כי במקרה המתואר, התפקידים שביצע נצ"ם יורם לוי היו במגע ישיר עם האחים פרניאן. נצ"ם לוי לא הכחיש מעולם שהפעיל את האחים פרניאן כמקורות מודיעיניים ואף נפגש עימם בביתו בניגוד לנהלים.

שלב **האיסוף** מתקיים על ידי אנשי הבילוש וכן רכזי המודיעין. בלשי היחידה המרכזית של המחוז הדרומי ובלשי מרחב לכיש אספו חומרים אודות האחים פרניאן, מכיוון שהוגדרו בצי"ח. בדיעבד הסתבר כי איכות החומרים הייתה נמוכה, קרי לא הצליחו לבסס ראיות. בשלב **העיבוד**, אנשי הערכת המודיעין (עובדי הערכה) מחברים בין שלל הידיעות המתקבלות על ידי הבילוש והמודיעין, תוך שהם בוררים את הידיעות הרלוונטיות ולאחר מכן מבצעים **ניתוח** של המידע שהצטבר, תוך ניסיון לייצר תמונת מצב אודות הארגון. ומשם לשלב **ההפצה**. בדיעבד, אפשר להבין כי לאור איכות החומרים הניתוח החסר נגרם מפני שרוב הידיעות המודיעיניות שקיבלו נצ"ם לוי ורפ"ק גלבוע לא הוזנו למערכת וגם הידיעות שנרשמו היו ידיעות רקע בלבד וללא יכולת מימוש. השניים, הפעילו מקורות מודיעיניים בניגוד לנהלי המשטרה ואף בצורה בלתי חוקית.

פעילותם של השניים רוויה באי תקינות, המעלה חשדות כבדים של רצון ולסגור את תיק חקירת הרצח של בוחבוט על ידי האחים פרניאין.

**רב ניצב משה קראדי מפכ"ל המשטרה בזמן פעילות הוועדה :**

הלה שימש כמפקד מרחב לכיש ומפקד מחוז דרום בשנים הרלוונטיות לתקופה שנבדקה על ידי ועדת זיילר.בדוח נמתחה ביקורת על התנהלותו של קראדי בשלל נושאים הקשורים לאחריותו כמפכ"ל המשטרה. הדו"ח קבע, כי קראדי לא היה ער לחריגה הקשה מנורמות שנעשו על ידי קצינים הכפופים לו, ולא דאג למערך של פיקוח ובקרה שיחשוף את כל אלו. בפרשת מינוי יורם לוי למפקד הימ"ר, הוא התעלם מהסיכון שיש בהחדרת גורם החשוד בקשרים פסולים עם עבריינים בכירים לצומת מרכזי של פעילות משטרתית. קראדי אף התעלם מהבעייתיות של התנהגותו של לוי בבדיקת הפוליגרף ומהערך הנמוך של יתר הבדיקות טרם מינוי למפקד ימ"ר דרום. בסילוק תיק החקירה ממשרדי ימ"ר דרום התעלם קראדי מהחובה הבסיסית לנצל חומר חקירה לשם חשיפת פשעים, ובמיוחד לשם חשיפת מעשי רצח.

**אפיזודה ראשונה**

**מרצח פנחס בוחבוט ז"ל ועד רצח צחי בן אור ז"ל**

ביום 15.9.1999 נעשה באשקלון ניסיון לרצוח את פנחס בוחבוט ז"ל שהיה מן העבריינים הבולטים באשקלון. הניסיון לא צלח, בוחבוט נפצע, הובהל לבית החולים באשקלון. לאחר מספר ימים הגיעו שני גברים לבושי מדי משטרה ורצחו את בוחבוט. תיק הרצח נוהל במחוז הדרומי / מרחב לכיש של המשטרה, וקצין אח"ק (אגף החקירות) במרחב לכיש נצ"ם יורם לוי הופקד על חקירה זו.

למשטרה היה מידע מודיעיני קודם על קשרים ויריבויות שהיו לבוחבוט עם אחרים כולל של האחרים פרניאן, אך המידע לא מומש לכדי חקירה כנגדם.

מספר ימים לאחר רצח בוחבוט התמנה נצ"ם יורם לוי לראש מפלג התשאול בימ"ר דרום ותיק החקירה עבר יחד איתו לימ"ר. האינטנסיביות של החקירה הלכה ופחתה עם הזמן וככל שחלף הזמן היה ברור שיהיה קושי להגיע לזהות המבצעים.

נצ"ם לוי המשיך להיפגש עם האחים פרניאן בשעות מאוחרות בביתו בניגוד לנהלי המשטרה. מפקדיו של נצ"ם לוי החלו לקבל ידיעות כי נצ"ם לוי מקיים קשרים פסולים עם האחים פרניאן ואף העירו לו על כך.

## מפקדיו של נצ"ם לוי כשלו מלהבין שתיק החקירה לא מתקדם כראוי, מפני שנצ"ם לוי שאמון על החקירה, מפנה את כיווני החקירה לאפיקים אחרים כדי לטשטש את העובדה כי ייתכן והאחים פרניאן מעורבים ברצח בוחבוט .

## הפתעת מודיעין intelligence surprise)) התרחשה כשבתאריך 13.11.2000 עצרה המשטרה חשודים בהשתתפות בביצוע מעשי שוד חמורים בבאר שבע, בהם מי שהיה בעבר שוטר ביס"מ (יחידת סיור מיוחד) ירושלים בשם צחי בן אור. כבר סמוך לביצוע רצח בוחבוט עלה החשד שהמבצע הינו שוטר אמיתי. לכידתו של צחי בן אור ושיטות ביצוע מעשי השוד, שתאמו בחלקן את אלו של הרצח, הדליקו נורה אדומה שמא צחי הוא השוטר הרוצח של בוחבוט.

## המאמצים נשאו פרי, ולא רק שהתברר שצחי בן אור, שהיה בעת רצח בוחבוט שוטר בשירות המשטרה, היה אכן מי שלחץ על ההדק בשעת הרצח, אלא שהוא מוכן להיות, בתנאיו שלו, עד מדינה נגד האחים עודד ושרון פרניאן, אשר שלחו אותו, לדבריו, לבצע את הרצח. עוד סיפר שיש לו מידע שיזעזע את המדינה על קשרים פסולים שיש לאחים פרניאן עם אנשי משטרה ובכללם קצין בכיר. מגעיו של נצ"ם יורם לוי עם האחים פרניאן ועבריינים אחרים וכן תיאורו של צחי בן אור כי מדובר בקצין מאשקלון בעל שיער לבן (תיאורו המדויק של לוי) היה בין הגורמים שהניעו את מפקד הימ"ר נצ"ם אמיר גור, סנ"צ גדיאל סיסו ורפ"ק שמעון אביעוז לחשוב שיורם לוי הוא הקצין הבכיר שאליו התייחס צחי בן אור.

## הזיקות בין השחקנים (עבריינים ושוטרים) הביאו לידי החלטה שיש לקיים מכאן ולהבא משטר של מידור הדוק בחקירה זו, כדי למנוע ככל האפשר את זליגתו של מידע הנאסף בחקירה אל מעבר לשותפי הסוד, לכיוון שיוביל ישירות או בעקיפין לנצ"ם יורם לוי (המשרת בימ"ר כראש מפלג תשאול) או למקורביו. החשש היה שהמידע עשוי לעבור מהם לעבריינים.

## שלב זה היה תחילתו של פער הרלוונטיות (Relevancy Gap), שכן היה על הקצינים למדר את שותפם נצ"ם לוי מהחקירה ולבצע פעולות איסוף מודיעין מתחת לאפו. כמו כן, פער הרלוונטיות בפיענוח תיק החקירה נמשך בקושי לגבש עסקת עד מדינה עם צחי בן אור, מפני שלא ניתנה הסכמה של פרקליטות מחוז דרום מהטעם שאין משחררים את העבריין הראשי מאחריותו הפלילית על דרך של הכרזתו כעד מדינה. מפקד הימ"ר נצ"ם גור סבר שהקביעה שצחי בן אור הוא העבריין הראשי הינה מוטעית, שכן המניע, היוזמה, התכנון האחריות והמימון בפרשת הרצח הם, האחים פרניאן, ויש לראות אותם כעבריינים עיקריים. כמו כן, סבר מפקד הימ"ר כי חשיפת השחיתות של נצ"ם לוי ונוספים הינה חשיבות מהמעלה הראשונה.

## פער הרלוונטיות מתחדד שנית כשצוות החקירה אינו ממשיך בחקירת הרצח אלא מסתמך על עדותו של צחי בן אור.

נצ"ם גור, מפקד הימ"ר לאורך כל הדרך, נהג על פי **הגישה** **הראליסטית** בעוד שהגישה המערבית (שאפיינה את הפרקליטות ) מקדשת את התכנון, מסתכלת על החזון והאינטרס הציבורי, על תהליכי קבלת ההחלטות וצופה פני עתיד. בגישה המזרחית – ועבור נצ"ם גור, הפיענוח היה הכול, האינטרס הוא המרכז, ובעיות היו פוטנציאל לשיפור המצב האסטרטגי מול העבריינים בדרום. מבחינת נצ"ם גור חשוב היה לייצר הרתעה שתשבור את הכללים הנהוגים, הוא פעל באמצעים שלא היו בעבר כנגד שחיתות שוטרים**, התזמון** הנכון היה קריטי, ו**החיכוך עם הראיות**  היה הזדמנות להשפעה והרתעה.

בשלב זה ביצע נצ"ם גור מפקד הימ"ר **הערכה נטו** **(Net Assessment),** שכן **הצד האדום**, צחי בן אור היה עצור עד תום ההליכים בפרשת מעשי השוד, גויס לצורך איסוף ראיות, בעיקר דרך הקלטת שותפים לדבר עבירה. צחי בן אור המשיך במקביל במשא ומתן שלו מול הפרקליטות והמשטרה על העונש שיהיה עליו לשאת במסגרת הסכם אפשרי. בן אור חתר לתמורה, שנראתה לפרקליטות גבוהה ובלתי אפשרית, שלוש שנות מאסר. נצ"ם גור, שייצג את **הצד הכחול** תמך בתנאיו של צחי בן אור וזאת משום שרצה לפענח את תיק הרצח של בוחבוט ולחשוף שחיתות משטרתית. הפרקליטות לא הסכימה לעונש שיפחת משבע שנות מאסר. הצעה זו נדחתה על ידי בן אור. בשלב זה **לא** התבצעה חקירה של תיק הרצח והתיק נותר עומד ותלוי על עדותו של צחי בן אור והסכמתו לשמש עד מדינה בתיק הרצח של בוחבוט.

בתאריך 10.3.2002 שוחרר צחי בן אור בתנאים מהמעצר עד תום ההליכים, שבהם הוא היה נתון בתיק מעשי השוד. בתאריך 6.7.2002 נורה ונפצע בן אור במה שנחזה כניסיון לרצח, כששהה במושב הודיה. בשיחות שקיימו עמו אנשי ימ"ר דרום בבית החולים, הסכים בן אור לעונש מאסר גבוה מזה שהסכים לו קודם לכן, ולכן היה מוכן למסור מידע נוסף. הפרקליטות לא הסכימה לחדש המשא ומתן עם בן אור מהחשד שהיה מעורב ברצח נוסף של אמיר שימניאן ז"ל שגופתו נמצאה יומיים לאחר שבן אור נפגע.

**אפיזודה שנייה**

נצ"ם יורם לוי מונה למפקד ימ"ר דרום ב- 1.9.2004 (פרק נפרד בוועדת זיילר מתייחס לאופן מיניו התמוהה לתפקיד הרגיש על ידי רנ"צ קראדי, מפקד מחוז דרום דאז, וזאת לאור החשדות הכבדים שהיו כנגד לוי על יחסיו הבלתי תקינים עם עבריינים).

תקופה זו מאופיינת בהתרחקות גוברת והולכת של זמן, שבמהלכו הלכה וקטנה הציפייה שבן אור יוכרז עד מדינה. בכל אותה עת לא קוימה ולא קודמה חקירה רגילה או עצמאית.

חומר החקירה, שהיה שמור במפלג המודיעין של ימ"ר דרום, הוכנס לארון שמור עם מינויו של נצ"ם לוי למפקד ימ"ר דרום על ידי רפ"ק אביעוז.

נצ"ם לוי ביקש מקציני ימ"ר דרום שיחפשו את החומר שנאסף ביחידה על רצח בוחבוט. הקצינים מסרו לו כי מצאו חומר רב בארון שהיה נעול באחד החדרים. נצ"ם לוי עידכן את מפקד המחוז רנ"צ קראדי על הימצאות חומר החקירה של רצח בוחבוט ואת תיק ההפעלה של צחי בן אור.

רנ"צ קראדי הנחה את קצין אגף החקירות של מחוז דרום ואת קצין המודיעין לקחת את החומרים ממשרדי הימ"ר. בהתייעצות של רנ"צ קראדי, מפקד מחוז דרום עם ניצב אילן פרנקו, ראש אגף המודיעין במשטרה סוכם כי אגף המודיעין יבחן את **ההתנהלות המודיעינית בלבד** בתיק החקירה. צוות הבדיקה שמונה מצא ליקויים רבים בהתנהלות המודיעינית בתיק החקירה. ובתקופה זו לא ננקטו הליכי חקירה של ממש נגד האחרים פריניאן וחקירת הרצח נכנסת לשיהוי מוחלט.

צחי בן אור זיהה את השתהותן של המשטרה והפרקליטות, הודיע להן כי אינו מוכן לשמש עד מדינה וברח מהארץ בזהות בדויה לקנקון שבמקסיקו ושם הוא **נרצח** בתאריך 28.12.2004.

ראש אגף החקירות נקט בגישה של **חדשנות צבאית** **בדרך של ציפייה** (**Military innovation by anticiption )** והעביר את תיק חקירת הרצח ליחב"ל (ראש היחידה לחקירות בינלאומיות) בראשותו של רפ"ק כורש בר-נור. זאת, מתוך כוונה לנצח (לפצח) את תיק החקירה ולהגיע לחקר האמת. על מנת להתמודד עם הכשלים, שנעשו בתיק החקירה - הן המודיעיניים והן החקירתיים על ידי מחוז דרום על יחידותיו, הפעילו חוקי היחב"ל **אמצעים, שיטות הפעלה וחקירה**, ואמצעים טכנולוגיים שונים וחדשניים. רפ"ק בר- נור עשה, בעזרת חוקרים שעליהם הופקד, מלאכת מחשבת של חקירה ראויה. הוא לא חסך זמן ומאמץ, למד את הנושא לפרטי פרטיו, חיבר פרטים לפרטים אחרים, הוסיף ידע במקום שהיה חסר, הסיק מסקנות נבונות וחכמות, עד שניתן היה להגיש כנגד החשודים שעצר כתבי אישום ובניהם האחים פריניאן באשמת רצח.

**סיכום**

הרצח של צחי בן אור ואי היכולת להעידו לא היו גזירה משמיים. **פער הרלוונטיות** הוא שהביא לידי כך. מעשיהם של המעורבים בפרשה הביא למצב טרגי שבו מי שנחשדו במשך שנים כרוצחים או כשותפים לרצח, ומי שהיו נגדם ראיות לכאורה בנושא זה, לא נעצרו, בעוד כל מערכות אכיפת החוק שותקו ממעש וצפו במחזה האבסורד ששחקניו הם חשודים ברצח ובקשירת קשר לרצח, המהלכים חופש. ראיות (או בסיס מוצק לראיות) היו מצויות אצל גורמי האכיפה והם לא עשו בהן שימוש. עולם כמנהגו נהג ואין מי שמתריע בשער.

חוסר עירנות והבנה מצד כל גורמי אכיפת החוק לגבי מה שניצב בפניהם, מעורבות בחקירה של מי שנחשדו בהפעלת שיקולים פסולים מכשילי חקירה, וחידלון בלתי מובן מצד מי שצפה בחשדות אלו בחוסר מעש, חברו כולם יחדיו, והם שהביאו לירידת המסך על המחזה שבו יש נרצחים, רוצחים, יש גורמי אכיפת חוק שמתרשלים בתפקידם בזדון או בחידלון המעשה.

ועדת זיילר הייתה נקודת משבר מבחינתה של משטרת ישראל, ואירוע משנה מציאות. חשיפת הפרשה הייתה היסט דרמטי ברמת הפיקוד הארצי. רק עם חשיפת הפרשה, גילו במשטרה את המציאות שהתהוותה ואת פערי הרלוונטיות שנוצרו לאורך השנים. נקודה זו שהייתה גם הפתעת המודיעין, והיא שהובילה את משטרת ישראל לשלב הלמידה וההכרה, כמו גם יצרה חדשנות צבאית צופה פני עתיד.

המשטרה עברה טלטלה גדולה בפרסום הדוח, ומפכ"ל המשטרה רב ניצב משה קראדי התפטר מתפקידו לאור ממצאי הוועדה. נצ"ם יורם לוי פוטר ממשטרת ישראל והמשיך לנהל מאבק על טיהור שמו עד עצם היום הזה.

נוהלי המשטרה ואופן הפעלת מקורות המודיעיניים נכתבו מחדש ואופן הבקרה על אנשי המודיעין נהפך הדוק.

הרשות להגנת עדים במשרד לביטחון פנים הוקמה לאור ממצאי דוח ועדת זיילר והפעלתה מעגנת חוקים נוקשים בשיתוף כלל גורמי אכיפת החוק.

חשובלהסתכל גם על המאמץ המערכתי שעשתה ועושה המשטרה לאורך השנים, בהובלת אגף החקירות והמודיעין לפיצוח ארגוני הפשיעה. **בציר גישה צופה פני עתיד** (חדשנות צבאית בדרך של ציפייה), מדובר במאמץ ארוך טווח ואיטי, שמתחיל מראשי הארגון כלפי מטה. באותן השנים הוחלט לפתח ולהצטייד בכלים אפקטיביים ללחימה בפשיעה המאורגנת ובראשם **אמצעים טכנולוגיים,** שהחלו להפציע באותה התקופה, בדגש על האזנות סתר, אמצעים למעקב וכו'. כמו גם **ארגון הכוח** בצורה שונה – הקמת יחידת 433 והכפפת כלל היחידות הארציות תחתיה ועוד. השילוב בין יכולות חדשות וארגון הכוח הובילו **לעדכון תפיסת ההפעלה** של המשטרה כנגד ארגוני הפשיעה. חדשנות זו הוכיחה את עצמה בצורה מרשימה מספר שנים לאחר מכן. כמו גם פעולות רבות שנעשו בלמידת האחר (אחרות), ובחיזוק ההיבטים האתיים והמנטאליים בציר ההכשרה של השוטרים, במטרה לעשות הכול שאירוע מסוג זה לא ישנה.

**ביבליוגרפיה**

1. הנדל מיכאל (2011), **גדולי המחשבה הצבאית הקלאסית,** מערכות, תל אביב.
2. דוח וועדת זיילר (2005) וועדת בדיקה ממשלתית.
3. נהלי מודיעין משטרת ישראל (2007).